Četrtek, 25. oktober 2012

Postopki za uporabo Stabilizacijsko-pridružitvenega sporazuma med Evropskima skupnostma in Republiko Srbijo ter Začasnega sporazuma med Evropsko skupnostjo in Republiko Srbijo ***I

P7_TA(2012)0389

Zakonodajna resolucija Evropskega parlamenta z dne 25. oktobra 2012 o predlogu uredbe Evropskega parlamenta in Sveta o nekaterih postopkih za uporabo stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani ter za uporabo Začasnega sporazuma med Evropsko skupnostjo na eni strani in Republiko Srbijo na drugi strani (COM(2011)0938 – C7-0010/2012 – 2011/0465(COD))

2014/C 72 E/13

(Redni zakonodajni postopek: prva obravnava)

Evropski parlament,

Četrtek, 25. oktober 2012

P7_TC1-COD(2011)0465

Stališče Evropskega parlamenta, sprejeto v prvi obravnavi dne 25. oktobra 2012 z namenom sprejetja Uredbe (EU). št. …/2012 Evropskega parlamenta in Sveta o nekaterih postopkih za uporabo Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani ter za uporabo Začasnega sporazuma med Evropsko skupnostjo na eni strani in Republiko Srbijo na drugi strani

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 207 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

v skladu z rednim zakonodajnim postopkom (1),

ob upoštevanju naslednjega:

(1) Stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Srbijo na drugi strani (v nadaljnjem besedilu: SPS) je bil podpisan dne 29. aprila 2008. SPS je v postopku ratifikacije.

(2) Svet je 29. aprila 2008 sklenil Začasni sporazum o trgovini in trgovinskih zadevah med Evropsko skupnostjo na eni strani in Republiko Srbijo na drugi strani (2) (v nadaljnjem besedilu: Začasni sporazum), ki predvideva predčasni začetek veljavnosti trgovinskih in s trgovino povezanih določb SPS. Začasni sporazum je začel veljati 1. februarja 2010.

(3) Treba je določiti pravila za izvajanje nekaterih določb Začasnega sporazuma in za postopke za sprejetje podrobnih pravil o izvajanju. Ker so trgovinske in s trgovino povezane določbe v teh instrumentih v zelo velikem obsegu enake, bi bilo treba to uredbo uporabljati tudi za izvajanje SPS po začetku njegove veljavnosti.

(4) Za zagotovitev enotnih pogojev izvajanja Začasnega sporazuma in SPS bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (3). Ker so izvedbeni ukrepi del skupne trgovinske politike, se za njihovo sprejetje uporabi postopek pregleda. Če Začasni sporazum in SPS predvidevata možnost, da se v izjemnih in kritičnih okoliščinah takoj začnejo uporabljati ukrepi, potrebni za obvladovanje položaja, takšna izvedbena pravila Komisija sprejme takoj. [Sprememba 1]

(4a) Za sprejetje začasnih ukrepov v zvezi z izrednimi in kritičnimi okoliščinami bi bilo treba uporabiti svetovalni postopek, glede na učinek teh začasnih ukrepov in njihovo zaporedno logiko v povezavi s sprejetjem dokončnih ukrepov. Kadar bi zamuda pri uvajanju teh začasnih ukrepov povzročila škodo, ki bi bila težko popravljiva, je treba Komisiji omogočiti sprejetje začasnih ukrepov, ki se začnejo uporabljati takoj. [Sprememba 2]

(4b) Komisija bi morala sprejeti izvedbene akte, ki se začnejo uporabljati takoj, kadar je to potrebno iz izredno nujnih razlogov v ustrezno utemeljenih primerih, povezanih z izrednimi in kritičnimi okoliščinami v smislu členov 26(5)(b) in 27(4) Začasnega sporazuma in pozneje členov 41(5)(b) in 42(4) SPS. [Sprememba 3]

(5) SPS in Začasni sporazum določata, da se nekateri kmetijski in ribiški proizvodi s poreklom iz Republike Srbije lahko uvozijo v Unijo po znižani carinski stopnji in v okviru tarifnih kvot. Treba je predvideti določbe, ki urejajo upravljanje in pregled teh tarifnih kvot , da se omogoči njihova temeljita ocena . [Sprememba 4]

(6) Kadar so ukrepi trgovinske zaščite potrebni, bi jih bilo treba sprejeti v skladu z Uredbo Sveta (ES) št. 260/2009 z dne 26. februarja 2009 o skupnih pravilih za uvoz (4), Uredbo Sveta (ES) št. 1061/2009 z dne 19. oktobra 2009 o skupnih pravilih za izvoz (5), Uredbo Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (6), ali glede na posamezni primer z Uredbo Sveta (ES) št. 597/2009 z dne 11. junija 2009 o zaščiti proti subvencioniranemu uvozu iz držav, ki niso članice Evropske skupnosti (7).

(7) Kadar država članica Komisiji zagotovi podatke o možni goljufiji ali nezagotavljanju upravnega sodelovanja, se uporablja zadevno pravo Unije, zlasti Uredba Sveta (ES) št. 515/97 z dne 13. marca 1997 o medsebojni pomoči med upravnimi organi držav članic in o sodelovanju med njimi in Komisijo zaradi zagotavljanja pravilnega izvajanja carinske in kmetijske zakonodaje (8).

(8) Ta uredba zajema izvedbene ukrepe za Začasni sporazum in bi se zato morala uporabljati od datuma začetka veljavnosti Začasnega sporazuma –

SPREJELA NASLEDNJO UREDBO:

Člen 1

Vsebina

Ta uredba določa pravila in postopke za sprejetje podrobnih pravil za izvajanje nekaterih določb Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (v nadaljnjem besedilu: SPS) in Začasnega sporazuma o trgovini in trgovinskih zadevah med Evropsko skupnostjo na eni strani in Republiko Srbijo na drugi strani (v nadaljnjem besedilu: Začasni sporazum).

Člen 2

Koncesije za ribe in ribiške proizvode

Komisija v skladu s postopkom pregleda iz člena 13(3) te uredbe sprejme podrobna pravila za izvajanje člena 14 Začasnega sporazuma in tudi člena 29 SPS glede tarifnih kvot za ribe in ribiške proizvode.

Člen 3

Tarifna znižanja

1. V skladu z odstavkom 2 se stopnje preferencialnih dajatev zaokrožijo navzdol na prvo decimalko.

2. Kadar stopnja preferencialne dajatve, izračunana v skladu z odstavkom 1, doseže eno od naslednjih vrednosti, se preferencialna stopnja šteje kot popolna oprostitev:

(a) 1 % ali manj v primeru dajatev ad valorem ali

(b) 1 EUR ali manj pri posameznem znesku posebnih dajatev.

Člen 4

Tehnične prilagoditve

Spremembe in tehnične prilagoditve določb, sprejetih v skladu s to uredbo, ki so potrebne zaradi sprememb oznak kombinirane nomenklature in pododdelkov integrirane tarife Evropskih skupnosti (TARIC) ali so posledica sklenitve novih ali spremenjenih sporazumov na podlagi člena 218 Pogodbe o delovanju Evropske unije(PDEU) med Unijo in Republiko Srbijo , ne vsebujejo bistvenih sprememb in se sprejmejo v skladu s postopkom pregleda iz člena 13(3) oziroma za kmetijske proizvode v skladu s postopkom pregleda iz člena 14(2). [Sprememba 5]

Člen 5

Splošna zaščitna klavzula

Brez poseganja v člen 7 te uredbe se takrat, kadar mora Unija sprejeti ukrep skladno s členom 26 Začasnega sporazuma in pozneje s členom 41 SPS, ta sprejme v skladu s pogoji in postopki iz Uredbe (ES) št. 260/2009, razen če je v členu 26 Začasnega sporazuma in pozneje v členu 41 SPS določeno drugače.

Člen 6

Klavzula o pomanjkanju

Brez poseganja v člen 7 te uredbe se takrat, kadar mora Unija sprejeti ukrep v skladu s členom 27 Začasnega sporazuma in pozneje s členom 42 SPS, ta sprejme v skladu s postopki iz Uredbe (ES) št. 1061/2009.

Člen 7

Izjemne in kritične okoliščine

V izjemnih in kritičnih okoliščinah v smislu člena 26(5)(b) in člena 27(4) Začasnega sporazuma ter pozneje člena 41(5)(b) in člena 42(4) SPS lahko Komisija sprejme ukrepe, ki se začnejo uporabljati takoj, kakor je predvideno v členih 26 in 27 Začasnega sporazuma ter pozneje v členih 41 in 42 SPS, v skladu s postopkom iz člena 15(2) te uredbe.

Člen 8

Zaščitna klavzula za kmetijske in ribiške proizvode

Ne glede na člena 5 in 6 se takrat, kadar mora Unija sprejeti zaščitni ukrep v zvezi s kmetijskimi in ribiškimi proizvodi, kakor je določeno v členu 17(2) ali členu 26 Začasnega sporazuma ter pozneje v členu 32(2) ali členu 41 SPS, Komisija na zahtevo države članice ali na lastno pobudo sprejme potrebne ukrepe, po potrebi potem, ko je naslovila zadevo na Začasni odbor na podlagi člena 26(5)(a) Začasnega sporazuma in pozneje na Stabilizacijsko-pridružitveni svet na podlagi člena 41(5)(a) SPS.

Če Komisija prejme zahtevo države članice, o njej odloči:

(a) v treh delovnih dneh od prejema, kadar se ne uporablja postopek predložitve iz člena 26 Začasnega sporazuma in pozneje iz člena 41 SPS, ali

(b) v treh dneh po koncu 30-dnevnega obdobja iz člena 26(5)(a) Začasnega sporazuma in pozneje iz člena 41(5)(a) SPS, kadar se uporablja postopek predložitve iz člena 26(5)(a) Začasnega sporazuma in pozneje iz člena 41(5)(a) SPS.

Komisija sprejme te akte, ki se začnejo uporabljati takoj, v skladu s postopkom iz člena 14(3).

Člen 9

Nadzor

Za namene izvajanja člena 17(2) Začasnega sporazuma in pozneje člena 32(2) SPS se vzpostavi nadzor Unije nad uvozom blaga s seznama v Prilogi V k Protokolu 3. Uporablja se postopek iz člena 308d Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (9).

Člen 10

Damping in subvencije

Pri ravnanjih, zoper katera je Unija upravičena uporabiti ukrepe iz člena 25(2) Začasnega sporazuma in pozneje iz člena 40(2) SPS, Komisija odloči o uvedbi protidampinških ali izravnalnih ukrepov v skladu z določbami iz Uredbe (ES) št. 1225/2009 oziroma Uredbe (ES) št. 597/2009.

Člen 11

Konkurenca

1. Pri ravnanjih, za katera Komisija meni, da niso združljiva s členom 38 Začasnega sporazuma in pozneje s členom 73 SPS, Komisija po preučitvi primera na lastno pobudo ali na zahtevo države članice odloči o ustreznem ukrepu iz člena 38 Začasnega sporazuma in pozneje člena 73 SPS.

V zvezi s pomočjo se ukrepi iz člena 38(10) Začasnega sporazuma in pozneje iz člena 73(10) SPS sprejmejo v skladu s postopki, določenimi v Uredbi (ES) št. 597/2009.

2. Pri ravnanjih, zoper katera lahko Republika Srbija uporabi ukrepe proti Uniji na podlagi člena 38 Začasnega sporazuma in pozneje člena 73 SPS, Komisija po preučitvi primera odloči, ali je ravnanje v skladu z načeli iz Začasnega sporazuma in pozneje SPS. Kadar je to potrebno, Komisija sprejme ustrezne odločitve na podlagi meril, ki izhajajo iz uporabe členov 101, 102 in 107 PDEU.

Člen 12

Goljufija ali nezagotavljanje upravnega sodelovanja

Kadar Komisija na podlagi informacij, ki jih zagotovi država članica, ali na lastno pobudo ugotovi, da so pogoji iz člena 31 Začasnega sporazuma in pozneje člena 46 SPS izpolnjeni, nemudoma:

(a) o tem obvesti Evropski parlament in Svet ter

(b) o svoji ugotovitvi, skupaj z objektivnimi informacijami, uradno obvesti Začasni odbor in nato Stabilizacijsko-pridružitveni odbor ter začne posvetovanja v okviru Začasnega odbora, nato pa Stabilizacijsko-pridružitvenega odbora.

Komisija vsako obvestilo na podlagi člena 31(5) Začasnega sporazuma in pozneje člena 46(5) SPS objavi v Uradnem listu Evropske unije.

Komisija lahko v skladu s svetovalnim postopkom iz člena 13(2) te uredbe začasno opusti ustrezno preferencialno obravnavo proizvodov, kakor je določeno v členu 31(4) Začasnega sporazuma in pozneje v členu 46(4) SPS.

Člen 13

Postopek v odboru

1. Komisiji pomaga Odbor za carinski zakonik, ustanovljen s členom 248a Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (10). Odbor za carinski zakonik je odbor v smislu Uredbe (EU) št. 182/2011.

2. Pri sklicevanju na ta odstavek se uporablja člen 4 Uredbe (EU) št. 182/2011.

3. Pri sklicevanju na ta odstavek se uporablja člen 5 Uredbe (EU) št. 182/2011.

3a. Kadar je treba pridobiti mnenje Odbora za carinski zakonik na podlagi pisnega postopka, se ta postopek zaključi brez izida, če se v roku za izdajo mnenja za to odloči predsednik Odbora za carinski zakonik ali če to zahteva večina članov Odbora za carinski zakonik. [Sprememba 6]

Člen 14

Postopek v odboru glede kmetijskih proizvodov

1. Komisiji pomaga Upravljalni odbor za skupno ureditev kmetijskih trgov, ustanovljen s členom 195 Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (11) (v nadaljnjem besedilu: Upravljalni odbor). Upravljalni odbor je odbor v smislu Uredbe (EU) št. 182/2011.

2. Pri sklicevanju na ta odstavek se uporablja člen 5 Uredbe (EU) št. 182/2011.

3. Pri sklicevanju na ta odstavek se uporablja člen 8 Uredbe (EU) št. 182/2011 v povezavi s členom 5 Uredbe.

3a. Kadar je treba pridobiti mnenje Upravljalnega odbora na podlagi pisnega postopka, se ta postopek zaključi brez izida, če se v roku za izdajo mnenja za to odloči predsednik Upravljalnega odbora ali če to zahteva večina članov Upravljalnega odbora. [Sprememba 7]

Člen 15

Postopek v odboru za ukrepe v izjemnih in kritičnih okoliščinah

1. Komisiji pomaga odbor, ustanovljen s členom 4 Uredbe (ES) št. 260/2009 (v nadaljnjem besedilu: Odbor za uvoz). Odbor za uvoz je odbor v smislu Uredbe (EU) št. 182/2011.

2. Pri sklicevanju na ta odstavek se uporablja člen 8 Uredbe (EU) št. 182/2011 v povezavi s členom 5 členom 4 Uredbe. [Sprememba 8]

2a. Kadar je treba pridobiti mnenje Odbora za uvoz na podlagi pisnega postopka, se ta postopek zaključi brez izida, če se v roku za izdajo mnenja za to odloči predsednik Odbora za uvoz ali če to zahteva večina članov Odbora za uvoz. [Sprememba 9]

Člen 16

Uradno obvestilo

Komisija, ki deluje v imenu Unije, je odgovorna za uradno obvestilo Začasnemu odboru in nato Stabilizacijsko-pridružitvenemu svetu in Stabilizacijsko-pridružitvenemu odboru, kakor je zahtevano v Začasnem sporazumu ali SPS.

Člen 17

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od 1. februarja 2010.

Ta uredba je v celoti zavezujoča in se neposredno uporablja v vseh državah članicah. V …, Za Evropski parlament Predsednik Za Svet Predsednik

(1) Stališče Evropskega parlamenta z dne 25. oktobra 2012.

(2) UL L 28, 30.1.2010, str. 1.

(3) UL L 55, 28.2.2011, str. 13.

(4) UL L 84, 31.3.2009, str. 1.

(5) UL L 291, 7.11.2009, str. 1.

(6) UL L 343, 22.12.2009, str. 51.

(7) UL L 188, 18.7.2009, str. 93.

(8) UL L 82, 22.3.1997, str. 1.

(9) UL L 253, 11.10.1993, str. 1.

(10) UL L 302, 19.10.1992, str. 1.

(11) UL L 299, 16.11.2007, str. 1.